ജൂൺ 30ന് മുമ്പുള്ള ക്രെഡിറ്റ് കാർഡ് ബില്ലുകൾക്ക് 18 ശതമാനം ചരക്ക് സേവന നികുതി ബാധകമാവില്ലെന്ന് കേന്ദ്ര റവന്യു സെക്രട്ടറി ഹശ്മുഖ് അദിയ വ്യക്തമാക്കി . ഇത്തരം ബില്ലുകൾ അടയ്ക്കുന്നത് ജൂലൈ മാസത്തിലാണെങ്കിൽ പോലും പഴയത് പോലെ 15 ശതമാനം സേവന നികുതി മാത്രം നൽകിയാൽ മതിയാവും . മൊബൈൽ ബില്ലുകൾക്കും ഇൻഷുറൻസ് പ്രീമിയങ്ങൾക്കുമെല്ലാം ഈ ഇളവ് ബാധകമാണെന്നും അദ്ദേഹം പറഞ്ഞു . ജി . എസ് . ടി പ്രാബല്യത്തിൽ വന്ന ജൂലൈ ഒന്നിന് മുമ്പ് പുറത്തിറങ്ങിയ എല്ലാത്തരം ബില്ലുകൾക്കും പഴയ നിരക്കിലുള്ള സേവന നികുതി മാത്രമാണ് അടയ്ക്കേണ്ടത് . വ്യാപാരികൾ വിതരണക്കാർക്ക് നൽകുന്ന പണത്തിന്റെയും ബില്ലുകൾ ജി . എസ് . ടിക്ക് മുൻപുള്ള തീയ്യതിയിലേത് ആണെങ്കിൽ അതിനും പഴയ നികുതി നിരക്ക് തന്നെയാണ് ബാധകമായി വരുന്നത് . ഇന്ത്യയിൽ മിക്കവാറും വ്യാപാര ഇടപാടുകൾ രണ്ട് മാസത്തോളമുള്ള ക്രെഡിറ്റ് വ്യവസ്ഥയിൽ നടക്കുന്നത് കൊണ്ട് അപ്പോഴത്തെ ബില്ലുകളൊന്നും ഇതുവരെ തീർപ്പാക്കിയിട്ടില്ലെങ്കിൽ പോലും അധിക നികുതി ബാധ്യത വരില്ല . ബിൽ തീയ്യതി അനുസരിച്ച് മാത്രമായിരിക്കും അവയ്ക്കെല്ലാം നികുതി നിശ്ചയിക്കുന്നത് . അന്തർ സംസ്ഥാന ചരക്ക് നീക്കത്തെ സംബന്ധിച്ച് ഇപ്പോഴും ആശയക്കുഴപ്പം നിലനിൽക്കുന്നുണ്ടെന്നും അത്തരം സാഹചര്യത്തിൽ സാധനങ്ങൾ എവിടെ നിന്നാണോ കയറ്റി അയക്കുന്നത് അവിടെയാണ് രജിസ്റ്റർ ചെയ്യേണ്ടതെന്നും റവന്യൂ സെക്രട്ടറി വിശദീകരിച്ചു . യൂബർ പോലുള്ള ടാക്സി സേവനങ്ങൾ നടത്തുന്ന കമ്പനികളിൽ ഓരോ ഡ്രൈവർമാരും ജി . എസ് . ടി രജിസ്ട്രേഷൻ നടത്തേണ്ട ആവശ്യമില്ല . പകരം കമ്പനിയാണ് രജിസ്റ്റർ ചെയ്യേണ്ടത് . ഇ - കൊമേഴ്സ് കമ്പനികൾക്കെല്ലാം ജി . എസ് . ടി രജിസ്ട്രേഷൻ നിർബന്ധമാണെന്നും ഹശ്മുഖ് അദിയ പറഞ്ഞു .